CELEX: 32015R1428
Language: el
Date: 2015-08-25 00:00:00
Title: Κανονισμός (ΕΕ) 2015/1428 της Επιτροπής, της 25ης Αυγούστου 2015, περί τροποποίησης του κανονισμού (ΕΚ) αριθ. 244/2009 της Επιτροπής όσον αφορά τις απαιτήσεις οικολογικού σχεδιασμού για τους μη κατευθυντικούς οικιακούς λαμπτήρες και του κανονισμού (ΕΚ) αριθ. 245/2009 της Επιτροπής όσον αφορά τις απαιτήσεις οικολογικού σχεδιασμού για τους λαμπτήρες φθορισμού χωρίς ενσωματωμένα στραγγαλιστικά πηνία, για τους λαμπτήρες εκκένωσης υψηλής έντασης καθώς και για τα στραγγαλιστικά πηνία και φωτιστικά σώματα που είναι ικανά να λειτουργούν με τους εν λόγω λαμπτήρες, και περί κατάργησης της οδηγίας 2000/55/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΕ) αριθ. 1194/2012 της Επιτροπής όσον αφορά τις απαιτήσεις οικολογικού σχεδιασμού για τους κατευθυντικούς λαμπτήρες, τους λαμπτήρες διόδων φωτοεκπομπής και τον συναφή εξοπλισμό (Κείμενο που παρουσιάζει ενδιαφέρον για τον ΕΟΧ)

27.8.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 224/1
            
         ΚΑΝΟΝΙΣΜΌΣ (ΕΕ) 2015/1428 ΤΗΣ ΕΠΙΤΡΟΠΉΣ
   της 25ης Αυγούστου 2015
   περί τροποποίησης του κανονισμού (ΕΚ) αριθ. 244/2009 της Επιτροπής όσον αφορά τις απαιτήσεις οικολογικού σχεδιασμού για τους μη κατευθυντικούς οικιακούς λαμπτήρες και του κανονισμού (ΕΚ) αριθ. 245/2009 της Επιτροπής όσον αφορά τις απαιτήσεις οικολογικού σχεδιασμού για τους λαμπτήρες φθορισμού χωρίς ενσωματωμένα στραγγαλιστικά πηνία, για τους λαμπτήρες εκκένωσης υψηλής έντασης καθώς και για τα στραγγαλιστικά πηνία και φωτιστικά σώματα που είναι ικανά να λειτουργούν με τους εν λόγω λαμπτήρες, και περί κατάργησης της οδηγίας 2000/55/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΕ) αριθ. 1194/2012 της Επιτροπής όσον αφορά τις απαιτήσεις οικολογικού σχεδιασμού για τους κατευθυντικούς λαμπτήρες, τους λαμπτήρες διόδων φωτοεκπομπής και τον συναφή εξοπλισμό
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (1), και ιδίως το άρθρο 15 παράγραφος 1,
   Έπειτα από διαβούλευση με το φόρουμ διαβούλευσης για τον οικολογικό σχεδιασμό,
   Εκτιμώντας τα ακόλουθα:
   
               (1)
            
            
               Η Επιτροπή απαιτείται να προβεί σε επανεξέταση του κανονισμού (ΕΚ) αριθ. 244/2009 της Επιτροπής (2) ενόψει της συντελεσθείσας τεχνολογικής προόδου, λαμβάνοντας ιδίως υπόψη την εξέλιξη των πωλήσεων των τύπων λαμπτήρων ειδικού σκοπού, ώστε να εξακριβωθεί ότι δεν χρησιμοποιούνται για σκοπούς γενικού φωτισμού, την ανάπτυξη των νέων τεχνολογιών, όπως π.χ. των διόδων φωτοεκπομπής, και τη σκοπιμότητα θέσπισης απαιτήσεων ενεργειακής απόδοσης τάξης «Α», όπως ορίζεται στην οδηγία 98/11/ΕΚ της Επιτροπής (3).
            
         
               (2)
            
            
               Σύμφωνα με τα αποδεικτικά στοιχεία που προσκομίστηκαν στο πλαίσιο της επανεξέτασης του κανονισμού (ΕΚ) αριθ. 244/2009, δεν φαίνεται να είναι οικονομικά εφικτό για τους κατασκευαστές να αναπτύξουν και να διαθέσουν στην αγορά, από την 1η Σεπτεμβρίου 2016 και μετά, λαμπτήρες αλογόνου που λειτουργούν με τάση δικτύου, οι οποίοι να επιτυγχάνουν το όριο που τίθεται για το «στάδιο 6» στον πίνακα 1 του κανονισμού (ΕΚ) αριθ. 244/2009 της Επιτροπής, όσον αφορά τη μέγιστη διαβαθμισμένη ισχύ ανάλογα με τη διαβαθμισμένη φωτεινή ροή. Από την εκτίμηση της προβλεπόμενης ανάπτυξης ενεργειακά αποδοτικότερων τεχνολογιών φωτισμού προκύπτει ότι η πλέον βέλτιστη χρονική στιγμή για την εισαγωγή του εν λόγω ορίου θα ήταν η 1η Σεπτεμβρίου 2018.
            
         
               (3)
            
            
               Προκειμένου να μεγιστοποιηθούν τα περιβαλλοντικά οφέλη και να ελαχιστοποιηθούν τυχόν αρνητικές οικονομικές επιπτώσεις για τον χρήστη, είναι αναγκαίο να απαιτείται από τα μελλοντικά σχέδια φωτιστικών να είναι συμβατά με ενεργειακά αποδοτικές λύσεις φωτισμού. Θα πρέπει να ελαχιστοποιηθεί ο κίνδυνος του φαινομένου «εγκλωβισμού» σε παλαιές τεχνολογίες που έχουν διακοπεί, εξασφαλίζοντας ότι τα φωτιστικά που διατίθενται στην αγορά είναι πλήρως συμβατά με λαμπτήρες υψηλής απόδοσης, τουλάχιστον της τάξης ενεργειακής απόδοσης «Α+», σύμφωνα με τον κατ' εξουσιοδότηση κανονισμό (ΕΕ) αριθ. 874/2012 της Επιτροπής (4).
            
         
               (4)
            
            
               Από την επανεξέταση του κανονισμού (ΕΚ) αριθ. 244/2009 αναδείχθηκε η ανάγκη για επικαιροποίηση και αποσαφήνιση του ορισμού των λαμπτήρων ειδικού σκοπού, με στόχο να μειωθεί η χρήση λαμπτήρων ειδικού σκοπού σε γενικές εφαρμογές φωτισμού και να προσαρμοστούν οι απαιτήσεις στις τεχνολογικές εξελίξεις. Οι κανονιστικές απαιτήσεις θα πρέπει να διευκολύνουν περαιτέρω τη χρησιμοποίηση της πλέον ενεργειακά αποδοτικής λύσης φωτισμού ανάλογα με την ειδική εφαρμογή.
            
         
               (5)
            
            
               Είναι αναγκαίο να εξασφαλιστεί η συνοχή μεταξύ του κανονισμού (ΕΚ) αριθ. 244/2009 και του κανονισμού (ΕΕ) αριθ. 1194/2012 (5) της Επιτροπής, όσον αφορά τον ορισμό και τις απαιτήσεις παροχής πληροφοριών σχετικά με τα προϊόντα ειδικού σκοπού, πράγμα το οποίο μπορεί να επιτευχθεί καλύτερα μέσω συνδυασμένης τροποποίησης και των δύο κανονισμών. Με αυτόν τον τρόπο θα πρέπει να απλοποιηθεί η συμμόρφωση με τις κανονιστικές απαιτήσεις για τους κατασκευαστές και τους προμηθευτές, καθώς και να στηριχθεί η αποτελεσματική επιτήρηση της αγοράς από τις εθνικές αρχές.
            
         
               (6)
            
            
               Από την επανεξέταση του κανονισμού (ΕΚ) αριθ. 244/2009 συνάγεται το συμπέρασμα ότι η σκοπιμότητα θέσπισης απαιτήσεων για την ενεργειακή απόδοση στην τάξη «Α» ή σε υψηλότερη θα πρέπει να εξεταστεί με διεξοδική μελέτη παρακολούθησης, η οποία θα πρέπει επίσης να αξιολογήσει τη σκοπιμότητα της αύξησης των απαιτήσεων ενεργειακής απόδοσης για προϊόντα που καλύπτονται από τον κανονισμό (ΕΚ) αριθ. 245/2009 (6) της Επιτροπής και του κανονισμού (ΕΕ) αριθ. 1194/2012, της διεύρυνσης του πεδίου εφαρμογής καθενός από αυτούς ώστε να βελτιστοποιηθούν οι μειώσεις της κατανάλωσης ενέργειας, καθώς και της ενοποίησης και των τριών κανονισμών σε ενιαίο, συνεκτικό μέτρο εφαρμογής για τις απαιτήσεις οικολογικού σχεδιασμού για προϊόντα φωτισμού.
            
         
               (7)
            
            
               Ο κανονισμός (ΕΚ) αριθ. 245/2009 θέτει ως σημαντικό στόχο του την ενέργεια κατά το στάδιο χρήσης και την περιεκτικότητα των λαμπτήρων σε υδράργυρο. Έτσι, ο ορισμός απαιτήσεων επιδόσεων του προϊόντος για τους λαμπτήρες χωρίς απαιτήσεις ως προς την απόδοση του προϊόντος ή την περιεκτικότητα σε υδράργυρο έχει ως αποτέλεσμα περιττό κανονιστικό φόρτο, ενώ ενδέχεται να οδηγήσει σε σταδιακή κατάργηση ενός προϊόντος για λόγους μη σημαντικούς. Επομένως, η τροποποίηση του πεδίου εφαρμογής των απαιτήσεων επιδόσεων του προϊόντος ώστε να ευθυγραμμισθεί με το πεδίο εφαρμογής του σημαντικού στόχου του εν λόγω κανονισμού αναμένεται να βελτιώσει την κανονιστική καταλληλότητα.
            
         
               (8)
            
            
               Λαμβάνοντας υπόψη την ανάγκη για αναθεώρηση των κανονισμών περί οικολογικού σχεδιασμού και ενεργειακής επισήμανσης όσον αφορά τον φωτισμό, θα είναι σκόπιμο να επανεξεταστεί, μεταξύ άλλων, η εξαίρεση των λαμπτήρων με ρευματοδότη τύπου G9 ή R7, καθώς και οι ελάχιστες απαιτήσεις ενεργειακών επιδόσεων των λαμπτήρων.
            
         
               (9)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 19 παράγραφος 1 της οδηγίας 2009/125/ΕΚ,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποίηση του κανονισμού (ΕΚ) αριθ. 244/2009
   Ο κανονισμός (ΕΚ) αριθ. 244/2009 τροποποιείται ως εξής:
   
               1)
            
            
               Το άρθρο 2 τροποποιείται ως εξής:
               
                           α)
                        
                        
                           το σημείο 4) αντικαθίσταται από το ακόλουθο κείμενο:
                           «4)   “λαμπτήρας ειδικού σκοπού”: λαμπτήρας που χρησιμοποιεί τις τεχνολογίες οι οποίες καλύπτονται από τον παρόντα κανονισμό, αλλά προορίζεται να χρησιμοποιηθεί για ειδικές εφαρμογές λόγω των τεχνικών παραμέτρων του, όπως περιγράφεται στην τεχνική τεκμηρίωση. Ειδικές εφαρμογές είναι αυτές που απαιτούν τεχνικές παραμέτρους οι οποίες δεν είναι απαραίτητες για τον φωτισμό συνήθων χώρων ή αντικειμένων σε συνήθεις περιστάσεις. Οι εν λόγω εφαρμογές είναι των ακόλουθων τύπων:
                           
                                       α)
                                    
                                    
                                       εφαρμογές στις οποίες ο πρωταρχικός σκοπός του φωτός δεν είναι ο φωτισμός, λόγου χάρη
                                       
                                                   i)
                                                
                                                
                                                   εκπομπή φωτός ως παράγοντα χημικών ή βιολογικών διεργασιών (π.χ. προϊόντα για πολυμερισμό, υπεριώδες φως που χρησιμοποιείται για θεραπεία/στέγνωμα/σκλήρυνση, φωτοδυναμική θεραπεία, δενδροκηπευτική, φροντίδα ζώων συντροφιάς, απεντόμωση)·
                                                
                                             
                                                   ii)
                                                
                                                
                                                   λήψη και προβολή εικόνων (π.χ. για φλας φωτογραφικών μηχανών, φωτοαντιγραφικά μηχανήματα, προβολείς βίντεο)·
                                                
                                             
                                                   iii)
                                                
                                                
                                                   θέρμανση (λαμπτήρες υπέρυθρης ακτινοβολίας)·
                                                
                                             
                                                   iv)
                                                
                                                
                                                   σηματοδότηση (π.χ. λαμπτήρες για τον έλεγχο της κυκλοφορίας ή για φωτισμό αεροδρομίου)·
                                                
                                             
                                 
                                       β)
                                    
                                    
                                       εφαρμογές φωτισμού στις οποίες
                                       
                                                   i)
                                                
                                                
                                                   σκοπός της φασματικής κατανομής του φωτός είναι να αλλάζει την εμφάνιση του χώρου ή του αντικειμένου που φωτίζεται, επιπλέον του να το καθιστά ορατό (π.χ. φωτισμός προθήκης τροφίμων ή χρωματιστές λάμπες, όπως ορίζεται στο σημείο 1 του παραρτήματος I), με εξαίρεση τις διακυμάνσεις της συσχετισμένης θερμοκρασίας χρώματος· ή
                                                
                                             
                                                   ii)
                                                
                                                
                                                   η φασματική κατανομή του φωτός προσαρμόζεται στις ειδικές ανάγκες ειδικού τεχνικού εξοπλισμού, επιπλέον του να καθιστά ορατό από τον άνθρωπο τον χώρο ή το αντικείμενο (π.χ. φωτισμός στούντιο, φωτιστικά εφέ για σόου, φωτισμός θεάτρου)· ή
                                                
                                             
                                                   iii)
                                                
                                                
                                                   ο χώρος ή το αντικείμενο που φωτίζεται χρειάζεται ειδική προστασία από τις αρνητικές επιπτώσεις της πηγής του φωτός (π.χ. φωτισμός με ειδικό φιλτράρισμα για φωτοευαίσθητους ασθενείς ή φωτοευαίσθητα μουσειακά εκθέματα)· ή
                                                
                                             
                                                   iv)
                                                
                                                
                                                   απαιτείται φωτισμός μόνο σε καταστάσεις έκτακτης ανάγκης (όπως φωτιστικά έκτακτης ανάγκης ή διατάξεις ελέγχου για φωτισμό έκτακτης ανάγκης)· ή
                                                
                                             
                                                   v)
                                                
                                                
                                                   τα προϊόντα φωτισμού πρέπει να αντέχουν σε ακραίες φυσικές συνθήκες (π.χ. κραδασμούς ή θερμοκρασίες κάτω των – 20 °C ή άνω των 50 °C)·
                                                
                                             
                                 Λαμπτήρες πυρακτώσεως μήκους άνω των 60 mm δεν αποτελούν λαμπτήρες ειδικού σκοπού, εφόσον είναι ανθεκτικοί μόνο στις μηχανικές κρούσεις ή δονήσεις και δεν αποτελούν λαμπτήρες πυρακτώσεως για τη σηματοδότηση της κυκλοφορίας· ή διαθέτουν διαβαθμισμένη ισχύ μεγαλύτερη από 25 W και προβάλλεται ο ισχυρισμός ότι διαθέτουν ειδικά χαρακτηριστικά, τα οποία εμφανίζονται επίσης σε λαμπτήρες ανώτερων τάξεων ενεργειακής απόδοσης σύμφωνα με τον κανονισμό (ΕΕ) αριθ. 874/2012 (όπως μηδενικές εκπομπές ΗΜΣ, τιμή CRI υψηλότερη από 95 ή ίση με 95, καθώς και εκπομπές υπεριώδους ακτινοβολίας μικρότερες από 2 mW ανά 1 000 lm ή ίσες με 2 mW ανά 1 000 lm)·»·
                        
                     
                           β)
                        
                        
                           το σημείο 9) αντικαθίσταται από το ακόλουθο κείμενο:
                           «9)   “λαμπτήρας αλογόνου βολφραμίου”: λαμπτήρας νήματος από βολφράμιο, το οποίο περιβάλλεται από αέριο που περιέχει αλογόνο ή ενώσεις αλογόνου, εντός φύσιγγας κατασκευασμένης από χαλαζία ή σκληρό γυαλί, η οποία ενδέχεται να είναι τοποθετημένη μέσα σε δεύτερο περίβλημα. Ενδέχεται να διατίθεται με ενσωματωμένο τροφοδοτικό ισχύος·»·
                        
                     
                           γ)
                        
                        
                           προστίθεται το ακόλουθο σημείο 19):
                           «19)   “λαμπτήρας πυρακτώσεως για τη σηματοδότηση της κυκλοφορίας”: λαμπτήρας πυρακτώσεως διαβαθμισμένης τάσεως άνω των 60 V, με ποσοστό αστοχίας κάτω του 2 % κατά τη διάρκεια των πρώτων 1 000 ωρών λειτουργίας.».
                        
                     
         
               2)
            
            
               Το άρθρο 3 αντικαθίσταται από το ακόλουθο κείμενο:
               «Άρθρο 3
               Απαιτήσεις οικολογικού σχεδιασμού
               1.   Οι μη κατευθυντικοί λαμπτήρες τηρούν τις απαιτήσεις οικολογικού σχεδιασμού που καθορίζονται στο παράρτημα II.
               Τα στάδια για την έναρξη εφαρμογής κάθε απαίτησης οικολογικού σχεδιασμού είναι τα ακόλουθα:
               
                            
                        
                        
                           Στάδιο 1: 1η Σεπτεμβρίου 2009,
                        
                     
                            
                        
                        
                           Στάδιο 2: 1η Σεπτεμβρίου 2010,
                        
                     
                            
                        
                        
                           Στάδιο 3: 1η Σεπτεμβρίου 2011,
                        
                     
                            
                        
                        
                           Στάδιο 4: 1η Σεπτεμβρίου 2012,
                        
                     
                            
                        
                        
                           Στάδιο 5: 1η Σεπτεμβρίου 2013,
                        
                     
                            
                        
                        
                           Στάδιο 6: 1η Σεπτεμβρίου 2018.
                        
                     Κάθε απαίτηση εξακολουθεί να ισχύει μαζί με μεταγενέστερες απαιτήσεις, εφόσον δεν έχει αντικατασταθεί από άλλη ή δεν ορίζεται άλλως.
               2.   Οι λαμπτήρες ειδικού σκοπού πληρούν τις ακόλουθες απαιτήσεις:
               
                           α)
                        
                        
                           Εάν οι χρωματικές συντεταγμένες λαμπτήρα εμπίπτουν πάντα εντός του ακόλουθου φάσματος:
                           
                                        
                                    
                                    
                                       x < 0,270 ή x > 0,530
                                    
                                 
                                        
                                    
                                    
                                       y < – 2,3172 x2 + 2,3653 x – 0,2199 ή y > – 2,3172 x2 + 2,3653 x – 0,1595·
                                    
                                 οι χρωματικές συντεταγμένες δηλώνονται στον φάκελο τεχνικής τεκμηρίωσης που συντάσσεται για τους σκοπούς αξιολόγησης της συμμόρφωσης, σύμφωνα με το άρθρο 8 της οδηγίας 2009/125/ΕΚ, στον οποίο αναφέρεται ότι οι συντεταγμένες αυτές τον καθιστούν λαμπτήρα ειδικού σκοπού.
                        
                     
                           β)
                        
                        
                           Για όλους τους λαμπτήρες ειδικού σκοπού, ο επιδιωκόμενος σκοπός αναφέρεται σε κάθε μορφής πληροφόρηση σχετικά με τα προϊόντα, μαζί με την προειδοποίηση ότι δεν προορίζονται να χρησιμοποιηθούν σε άλλες εφαρμογές.
                           Στον φάκελο τεχνικής τεκμηρίωσης που συντάσσεται για τους σκοπούς αξιολόγησης της συμμόρφωσης κατά το άρθρο 8 της οδηγίας 2009/125/ΕΚ απαριθμούνται οι τεχνικές παράμετροι βάσει των οποίων ο λαμπτήρας χαρακτηρίζεται ειδικός για τον αναφερόμενο προβλεπόμενο σκοπό.
                           Εάν χρειάζεται, επιτρέπεται η αναγραφή των παραμέτρων κατά τρόπο ώστε να αποτρέπεται η αποκάλυψη εμπορικά ευαίσθητων πληροφοριών που σχετίζονται με τα δικαιώματα διανοητικής ιδιοκτησίας του κατασκευαστή.
                           Εάν ο λαμπτήρας παρουσιάζεται ευδιάκριτα για τον τελικό χρήστη πριν από την αγορά, στη συσκευασία εμφαίνονται σαφώς και περίοπτα οι ακόλουθες πληροφορίες:
                           
                                       i)
                                    
                                    
                                       ο επιδιωκόμενος σκοπός·
                                    
                                 
                                       ii)
                                    
                                    
                                       ότι ο λαμπτήρας δεν είναι κατάλληλος για φωτισμό οικιακού χώρου· και
                                    
                                 
                                       iii)
                                    
                                    
                                       οι τεχνικές παράμετροι βάσει των οποίων ο λαμπτήρας χαρακτηρίζεται ειδικός για τον αναφερόμενο προβλεπόμενο σκοπό.
                                    
                                 Οι πληροφορίες στο σημείο iii) μπορούν, εναλλακτικά, να παρέχονται στο εσωτερικό της συσκευασίας.».
                        
                     
         Άρθρο 2
   Τροποποίηση του κανονισμού (ΕΚ) αριθ. 245/2009
   Το παράρτημα III του κανονισμού (ΕΚ) αριθ. 245/2009 τροποποιείται σύμφωνα με το παράρτημα I του παρόντος κανονισμού.
   Άρθρο 3
   Τροποποίηση του κανονισμού (ΕΕ) αριθ. 1194/2012
   Ο κανονισμός (ΕΕ) αριθ. 1194/2012 τροποποιείται ως εξής:
   
               1)
            
            
               Το άρθρο 2 τροποποιείται ως εξής:
               
                           α)
                        
                        
                           το σημείο 4) αντικαθίσταται από το ακόλουθο κείμενο:
                           «4)   “προϊόν ειδικού σκοπού”: προϊόν φωτισμού που χρησιμοποιεί τις τεχνολογίες οι οποίες καλύπτονται από τον παρόντα κανονισμό, αλλά δεν προορίζεται να χρησιμοποιηθεί για ειδικές εφαρμογές λόγω των τεχνικών παραμέτρων του, όπως περιγράφεται στην τεχνική τεκμηρίωση. Ειδικές εφαρμογές είναι αυτές που απαιτούν τεχνικές παραμέτρους οι οποίες δεν είναι απαραίτητες για τον φωτισμό συνήθων χώρων ή αντικειμένων σε συνήθεις περιστάσεις. Οι εν λόγω εφαρμογές είναι των ακόλουθων τύπων:
                           
                                       α)
                                    
                                    
                                       εφαρμογές στις οποίες ο πρωταρχικός σκοπός του φωτός δεν είναι ο φωτισμός, λόγου χάρη
                                       
                                                   i)
                                                
                                                
                                                   εκπομπή φωτός ως παράγοντα χημικών ή βιολογικών διεργασιών (π.χ. προϊόντα για πολυμερισμό, υπεριώδες φως που χρησιμοποιείται για θεραπεία/στέγνωμα/σκλήρυνση, φωτοδυναμική θεραπεία, δενδροκηπευτική, φροντίδα ζώων συντροφιάς, απεντόμωση)·
                                                
                                             
                                                   ii)
                                                
                                                
                                                   λήψη και προβολή εικόνων (π.χ. για φλας φωτογραφικών μηχανών, φωτοαντιγραφικά μηχανήματα, προβολείς βίντεο)·
                                                
                                             
                                                   iii)
                                                
                                                
                                                   θέρμανση (λαμπτήρες υπέρυθρης ακτινοβολίας)·
                                                
                                             
                                                   iv)
                                                
                                                
                                                   σηματοδότηση (π.χ. λαμπτήρες για τον έλεγχο της κυκλοφορίας ή για φωτισμό αεροδρομίου)·
                                                
                                             
                                 
                                       β)
                                    
                                    
                                       εφαρμογές φωτισμού στις οποίες
                                       
                                                   i)
                                                
                                                
                                                   σκοπός της φασματικής κατανομής του φωτός είναι να αλλάζει την εμφάνιση του χώρου ή του αντικειμένου που φωτίζεται, επιπλέον του να το καθιστά ορατό (π.χ. φωτισμός προθήκης τροφίμων ή χρωματιστές λάμπες, όπως ορίζεται στο σημείο 1 του παραρτήματος I), με εξαίρεση τις διακυμάνσεις της συσχετισμένης θερμοκρασίας χρώματος· ή
                                                
                                             
                                                   ii)
                                                
                                                
                                                   η φασματική κατανομή του φωτός προσαρμόζεται στις ειδικές ανάγκες ειδικού τεχνικού εξοπλισμού, επιπλέον του να καθιστά ορατό από τον άνθρωπο τον χώρο ή το αντικείμενο (π.χ. φωτισμός στούντιο, φωτιστικά εφέ για σόου, φωτισμός θεάτρου)· ή
                                                
                                             
                                                   iii)
                                                
                                                
                                                   ο χώρος ή το αντικείμενο που φωτίζεται χρειάζεται ειδική προστασία από τις αρνητικές επιπτώσεις της πηγής του φωτός (π.χ. φωτισμός με ειδικό φιλτράρισμα για φωτοευαίσθητους ασθενείς ή φωτοευαίσθητα μουσειακά εκθέματα)· ή
                                                
                                             
                                                   iv)
                                                
                                                
                                                   απαιτείται φωτισμός μόνο σε καταστάσεις έκτακτης ανάγκης (όπως φωτιστικά έκτακτης ανάγκης ή διατάξεις ελέγχου για φωτισμό έκτακτης ανάγκης)· ή
                                                
                                             
                                                   v)
                                                
                                                
                                                   τα προϊόντα φωτισμού πρέπει να αντέχουν σε ακραίες φυσικές συνθήκες (π.χ. κραδασμούς ή θερμοκρασίες κάτω των – 20 °C ή άνω των 50 °C).
                                                
                                             
                                 Λαμπτήρες πυρακτώσεως μήκους άνω των 60 mm δεν αποτελούν προϊόντα ειδικού σκοπού, εφόσον είναι ανθεκτικοί μόνο στις μηχανικές κρούσεις ή δονήσεις και δεν αποτελούν λαμπτήρες πυρακτώσεως για τη σηματοδότηση της κυκλοφορίας· ή διαθέτουν διαβαθμισμένη ισχύ μεγαλύτερη από 25 W και προβάλλεται ο ισχυρισμός ότι διαθέτουν ειδικά χαρακτηριστικά, τα οποία εμφανίζονται επίσης σε λαμπτήρες ανώτερων τάξεων ενεργειακής απόδοσης σύμφωνα με τον κανονισμό (ΕΕ) αριθ. 874/2012 (όπως μηδενικές εκπομπές ΗΜΣ, τιμή CRI υψηλότερη από 95 ή ίση με 95, καθώς και εκπομπές υπεριώδους ακτινοβολίας μικρότερες από 2 mW ανά 1 000 lm ή ίσες με 2 mW ανά 1 000 lm)·»·
                        
                     
                           β)
                        
                        
                           το σημείο 28) αντικαθίσταται από το ακόλουθο κείμενο:
                           «28)   “φωτιστικό (σώμα)”: προϊόν που κατανέμει, φιλτράρει και μετατρέπει το φως που εκπέμπεται από έναν ή πολλούς λαμπτήρες και περιλαμβάνει όλα τα μέρη που είναι απαραίτητα για τη στήριξη, τη στερέωση και την προστασία των λαμπτήρων, καθώς και, όπου χρειάζεται, βοηθητικά κυκλώματα και τα μέσα σύνδεσής τους με την ηλεκτρική παροχή. Εάν ο πρωταρχικός σκοπός ενός προϊόντος δεν είναι ο φωτισμός και το προϊόν εξαρτάται από την κατανάλωση ενέργειας για την εκπλήρωση του πρωταρχικού σκοπού του κατά τη χρήση (π.χ. ψυγεία, ραπτομηχανές, ενδοσκόπια, αναλυτές αίματος) δεν θεωρείται φωτιστικό (σώμα) για τους σκοπούς του παρόντος κανονισμού·»·
                        
                     
                           γ)
                        
                        
                           προστίθεται το ακόλουθο σημείο 31):
                           «31)   “λαμπτήρας πυρακτώσεως για τη σηματοδότηση της κυκλοφορίας”: λαμπτήρας πυρακτώσεως διαβαθμισμένης τάσεως άνω των 60 V, με ποσοστό αστοχίας κάτω του 2 % κατά τη διάρκεια των πρώτων 1 000 ωρών λειτουργίας.».
                        
                     
         
               2)
            
            
               Τα παραρτήματα I, III και IV τροποποιούνται σύμφωνα με το παράρτημα II του παρόντος κανονισμού.
            
         Άρθρο 4
   Έναρξη ισχύος
   Ο παρών κανονισμός αρχίζει να ισχύει έξι μήνες από την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25 Αυγούστου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 285 της 31.10.2009, σ. 10.
   
      (2)  Κανονισμός (ΕΚ) αριθ. 244/2009 της Επιτροπής, της 18ης Μαρτίου 2009, περί εφαρμογής της οδηγίας 2005/32/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού για τους μη κατευθυντικούς οικιακούς λαμπτήρες (ΕΕ L 76 της 24.3.2009, σ. 3).
   
      (3)  Οδηγία 98/11/ΕΚ της Επιτροπής, της 27ης Ιανουαρίου 1998, για την εκτέλεση της οδηγίας 92/75/ΕΟΚ του Συμβουλίου όσον αφορά την ένδειξη κατανάλωσης ενέργειας των οικιακών λαμπτήρων (ΕΕ L 71 της 10.3.1998, σ. 1).
   
      (4)  Κατ' εξουσιοδότηση κανονισμός (ΕΕ) αριθ. 874/2012 της Επιτροπής, της 12ης Ιουλίου 2012, που συμπληρώνει την οδηγία 2010/30/ΕΕ του Ευρωπαϊκού Κοινοβουλίου και του Συμβουλίου όσον αφορά την επισήμανση της κατανάλωσης ενέργειας των ηλεκτρικών λαμπτήρων και φωτιστικών (ΕΕ L 258 της 26.9.2012, σ. 1).
   
      (5)  Κανονισμός (ΕΕ) αριθ. 1194/2012 της Επιτροπής, της 12ης Δεκεμβρίου 2012, για την εφαρμογή της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού για τους κατευθυντικούς λαμπτήρες, τους λαμπτήρες διόδων φωτοεκπομπής και τον συναφή εξοπλισμό (ΕΕ L 342 της 14.12.2012, σ. 1).
   
      (6)  Κανονισμός (ΕΚ) αριθ. 245/2009 της Επιτροπής, της 18ης Μαρτίου 2009, περί εφαρμογής της οδηγίας 2005/32/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού για τους λαμπτήρες φθορισμού χωρίς ενσωματωμένα στραγγαλιστικά πηνία, για τους λαμπτήρες εκκένωσης υψηλής έντασης καθώς και για τα στραγγαλιστικά πηνία και φωτιστικά σώματα που είναι ικανά να λειτουργούν με τους εν λόγω λαμπτήρες και περί κατάργησης της οδηγίας 2000/55/ΕΚ του Ευρωπαϊκού Κοινοβουλίου και του Συμβουλίου (ΕΕ L 76 της 24.3.2009, σ. 17).
   
      ΠΑΡΑΡΤΗΜΑ I
      
         Τροποποίηση του παραρτήματος III του κανονισμού (ΕΚ) αριθ. 245/2009
      
      
               
                  1.
               
               
                  Στο παράρτημα III σημείο 1.2 (Β), η τελευταία παράγραφος αντικαθίσταται από το ακόλουθο κείμενο:
                  «Οι συντελεστές συντήρησης της φωτεινής ροής και οι συντελεστές επιβίωσης των λαμπτήρων νατρίου υψηλής πίεσης με απαιτήσεις απόδοσης λαμπτήρα πρέπει να αντιστοιχούν τουλάχιστον στους καθοριζόμενους στον πίνακα 13:
                  
                     Πίνακας 13
                  
                  
                     Συντελεστές συντήρησης της φωτεινής ροής και συντελεστές επιβίωσης των λαμπτήρων νατρίουυψηλής πίεσης — Δεύτερο στάδιο
                  
                  
                              Κατηγορία λαμπτήρα νατρίου υψηλής πίεσης και ώρες λειτουργίας για τη μέτρηση
                           
                           
                              Συντελεστής συντήρησης της φωτεινής ροής λαμπτήρα
                           
                           
                              Συντελεστής επιβίωσης λαμπτήρα
                           
                        
                              P ≤ 75 W
                              μέτρηση LLMF/LSF σε 12 000 ώρες λειτουργίας
                           
                           
                              Ra ≤ 60
                           
                           
                              > 0,80
                           
                           
                              > 0,90
                           
                        
                              Ra > 60
                           
                           
                              > 0,75
                           
                           
                              > 0,75
                           
                        
                              Όλοι οι λαμπτήρες που χρησιμοποιούνται για αναβάθμιση και έχουν σχεδιαστεί να λειτουργούν με στραγγαλιστικά πηνία λαμπτήρων ατμών υδραργύρου υψηλής πίεσης
                           
                           
                              > 0,75
                           
                           
                              > 0,80
                           
                        
                              P > 75 W ≤ 605 W
                              μέτρηση LLMF/LSF σε 16 000 ώρες λειτουργίας
                           
                           
                              Ra ≤ 60
                           
                           
                              > 0,85
                           
                           
                              > 0,90
                           
                        
                              Ra > 60
                           
                           
                              > 0,70
                           
                           
                              > 0,65
                           
                        
                              Όλοι οι λαμπτήρες που χρησιμοποιούνται για αναβάθμιση και έχουν σχεδιαστεί να λειτουργούν με στραγγαλιστικά πηνία λαμπτήρων ατμών υδραργύρου υψηλής πίεσης
                           
                           
                              > 0,75
                           
                           
                              > 0,55
                           
                        Οι απαιτήσεις του πίνακα 13 για τους λαμπτήρες που χρησιμοποιούνται για αναβάθμιση και έχουν σχεδιαστεί να λειτουργούν με στραγγαλιστικά πηνία λαμπτήρων ατμών υδραργύρου υψηλής πίεσης ισχύουν επί έξι έτη μετά την έναρξη ισχύος του παρόντος κανονισμού.»
               
            
               
                  2.
               
               
                  Στο παράρτημα III, το σημείο 1.2 (Γ) αντικαθίσταται από το ακόλουθο κείμενο:
                  «Γ.   Απαιτήσεις τρίτου σταδίου
                  
                  Οκτώ έτη μετά την έναρξη ισχύος του παρόντος κανονισμού:
                  Οι συντελεστές συντήρησης της φωτεινής ροής και οι συντελεστές επιβίωσης των λαμπτήρων αλογονιδίων μετάλλων με απαιτήσεις απόδοσης λαμπτήρα πρέπει να αντιστοιχούν τουλάχιστον στους καθοριζόμενους στον πίνακα 14:
                  
                     Πίνακας 14
                  
                  
                     Συντελεστές συντήρησης της φωτεινής ροής και συντελεστές επιβίωσης των λαμπτήρων αλογονιδίωνμετάλλων — Τρίτο στάδιο
                  
                  
                              Ώρες λειτουργίας
                           
                           
                              Συντελεστής συντήρησης της φωτεινής ροής λαμπτήρα
                           
                           
                              Συντελεστής επιβίωσης λαμπτήρα
                           
                        
                              12 000
                           
                           
                              > 0,80
                           
                           
                              > 0,80»
                           
                        
            
   
      ΠΑΡΑΡΤΗΜΑ II
      
         Τροποποιήσεις των παραρτημάτων I, III και IV του κανονισμού (ΕΕ) αριθ. 1194/2012
      
      
               
                  1.
               
               
                  Στο παράρτημα I, το σημείο 2 αντικαθίσταται από το ακόλουθο κείμενο:
                  
                              «2.
                           
                           
                              Για όλα τα προϊόντα ειδικού σκοπού, ο επιδιωκόμενος σκοπός αναφέρεται σε κάθε μορφής πληροφόρηση σχετικά με τα προϊόντα, μαζί με την προειδοποίηση ότι δεν προορίζονται να χρησιμοποιηθούν σε άλλες εφαρμογές.
                              Στον φάκελο τεχνικής τεκμηρίωσης που συντάσσεται για τους σκοπούς αξιολόγησης της συμμόρφωσης κατά το άρθρο 8 της οδηγίας 2009/125/ΕΚ απαριθμούνται οι τεχνικές παράμετροι βάσει των οποίων το προϊόν χαρακτηρίζεται ειδικό για τον αναφερόμενο προβλεπόμενο σκοπό.
                              Εάν χρειάζεται, επιτρέπεται η αναγραφή των παραμέτρων κατά τρόπο ώστε να αποτρέπεται η αποκάλυψη εμπορικά ευαίσθητων πληροφοριών που σχετίζονται με τα δικαιώματα διανοητικής ιδιοκτησίας του κατασκευαστή.
                              Εάν το προϊόν παρουσιάζεται ευδιάκριτα για τον τελικό χρήστη πριν από την αγορά, στη συσκευασία εμφαίνονται σαφώς και περίοπτα οι ακόλουθες πληροφορίες:
                              
                                          α)
                                       
                                       
                                          ο επιδιωκόμενος σκοπός·
                                       
                                    
                                          β)
                                       
                                       
                                          ότι ο λαμπτήρας δεν είναι κατάλληλος για φωτισμό οικιακού χώρου· και
                                       
                                    
                                          γ)
                                       
                                       
                                          οι τεχνικές παράμετροι βάσει των οποίων ο λαμπτήρας χαρακτηρίζεται ειδικός για τον αναφερόμενο προβλεπόμενο σκοπό.
                                       
                                    Οι πληροφορίες στο στοιχείο γ) μπορούν, εναλλακτικά, να παρέχονται στο εσωτερικό της συσκευασίας.».
                           
                        
            
               
                  2.
               
               
                  Στο παράρτημα III, το σημείο 2.3 αντικαθίσταται από το ακόλουθο κείμενο:
                  «2.3.   Απαιτήσεις λειτουργικότητας για εξοπλισμό σχεδιασμένο προς εγκατάσταση μεταξύ του δικτύου παροχής ρεύματος και λαμπτήρων
                  
                  
                           
                              α)
                           
                           
                              Από το στάδιο 2, εξοπλισμός σχεδιασμένος προς εγκατάσταση μεταξύ του δικτύου παροχής ρεύματος και λαμπτήρων πληροί τις σύγχρονες προϋποθέσεις συμβατότητας με λαμπτήρες των οποίων ο δείκτης ενεργειακής απόδοσης (τόσο των κατευθυντικών όσο και των μη κατευθυντικών λαμπτήρων, υπολογισμένος σύμφωνα με τη μέθοδο που περιγράφεται στο σημείο 1.1 του παρόντος παραρτήματος) είναι κατ' ανώτατο όριο:
                              
                                          —
                                       
                                       
                                          0,24 για μη κατευθυντικούς λαμπτήρες (με την παραδοχή ότι Φuse = συνολική διαβαθμισμένη φωτεινή ροή),
                                       
                                    
                                          —
                                       
                                       
                                          0,40 για κατευθυντικούς λαμπτήρες.
                                       
                                    Όταν διάταξη ρύθμισης της φωτεινής ροής είναι ενεργοποιημένη στη θέση κατώτατης τιμής φωτεινής ροής, στην οποία οι λαμπτήρες που αυτή ρυθμίζει καταναλίσκουν ρεύμα, οι λαμπτήρες που αυτή ρυθμίζει εκπέμπουν τουλάχιστον το 1 % της φωτεινής ροής τους με πλήρες φορτίο.
                              Όταν φωτιστικό το οποίο διατίθεται στην αγορά και περιλαμβάνει λαμπτήρες τους οποίους είναι δυνατό να αντικαταστήσει ο τελικός χρήστης, οι εν λόγω λαμπτήρες είναι μιας εκ των δύο ανώτατων ενεργειακών τάξεων, σύμφωνα με τον κατ' εξουσιοδότηση κανονισμό (ΕΕ) αριθ. 874/2012, με τους οποίους, όπως επισημαίνεται, είναι συμβατό το φωτιστικό.
                           
                        
                           
                              β)
                           
                           
                              Από το στάδιο 3, φωτιστικό σχεδιασμένο για λαμπτήρες αντικαταστάσιμους από τον τελικό χρήστη, το οποίο διατίθεται στην αγορά, είναι πλήρως συμβατό με λαμπτήρες τουλάχιστον της τάξης ενεργειακής απόδοσης “Α+”, σύμφωνα με τον κατ' εξουσιοδότηση κανονισμό (ΕΕ) αριθ. 874/2012. Στον φάκελο τεχνικής τεκμηρίωσης των εν λόγω λαμπτήρων που συντάσσεται για τους σκοπούς αξιολόγησης της συμμόρφωσης, σύμφωνα με το άρθρο 8 της οδηγίας 2009/125/ΕΚ, απαριθμείται τουλάχιστον ένας ρεαλιστικός συνδυασμός ρυθμίσεων του προϊόντος και συνθηκών υπό τις οποίες το προϊόν υποβάλλεται σε δοκιμή.».
                           
                        
            
               
                  3.
               
               
                  Στο παράρτημα IV, το σημείο 3 αντικαθίσταται από το ακόλουθο κείμενο:
                  «3.   Διαδικασία επαλήθευσης για εξοπλισμό σχεδιασμένο για εγκατάσταση μεταξύ του δικτύου παροχής ρεύματος και λαμπτήρων
                  
                  Οι αρχές του κράτους μέλους διενεργούν δοκιμή σε ένα μόνο τεμάχιο.
                  Ο εξοπλισμός θεωρείται ότι συμμορφώνεται με τις απαιτήσεις του παρόντος κανονισμού, εφόσον διαπιστωθεί ότι πληρούνται οι διατάξεις σχετικά με τη συμβατότητα κατά το σημείο 2.3 του παραρτήματος III, με την εφαρμογή σύγχρονων μεθόδων και κριτηρίων για την εκτίμηση της συμβατότητας, συμπεριλαμβανομένων εκείνων που παρατίθενται σε έγγραφα τα στοιχεία των οποίων έχουν δημοσιευθεί προς τον σκοπό αυτό στην Επίσημη Εφημερίδα της Ευρωπαϊκής Ένωσης. Εάν διαπιστωθεί έλλειψη συμβατότητας με τις διατάξεις σχετικά με τη συμβατότητα του σημείου 2.3 στοιχείο α) του παραρτήματος III, το μοντέλο θεωρείται ωστόσο ότι συμμορφώνεται εάν ανταποκρίνεται στις απαιτήσεις παροχής πληροφοριών σχετικά με το προϊόν, κατά το σημείο 3.3 του παραρτήματος III ή το άρθρο 3 παράγραφος 2 του κατ' εξουσιοδότηση κανονισμού (ΕΕ) αριθ. 874/2012.
                  Επιπλέον των απαιτήσεων συμβατότητας, η διάταξη ελέγχου λαμπτήρα υποβάλλεται επίσης σε δοκιμές όσον αφορά τις απαιτήσεις απόδοσης, κατά το σημείο 1.2 του παραρτήματος III. Η δοκιμή διενεργείται σε ένα μόνο τεμάχιο διάταξης ελέγχου λαμπτήρα, όχι σε συνδυασμό περισσοτέρων του ενός τεμαχίων διάταξης ελέγχου λαμπτήρα, έστω και αν το μοντέλο έχει σχεδιαστεί να εξαρτάται από άλλα τεμάχια διάταξης ελέγχου λαμπτήρα για τη λειτουργία του λαμπτήρα (των λαμπτήρων) σε συγκεκριμένη εγκατάσταση. Το μοντέλο θεωρείται ότι πληροί τις απαιτήσεις εάν τα αποτελέσματα δεν αποκλίνουν από τις οριακές τιμές περισσότερο από 2,5 %. Εάν τα αποτελέσματα αποκλίνουν από τις οριακές τιμές περισσότερο από 2,5 %, υποβάλλονται σε δοκιμή τρία επιπλέον τεμάχια. Το μοντέλο θεωρείται ότι πληροί τις απαιτήσεις εάν ο μέσος όρος των αποτελεσμάτων των τριών επιπλέον δοκιμών δεν αποκλίνει από τις οριακές τιμές περισσότερο από 2,5 %.
                  Επιπλέον των απαιτήσεων συμβατότητας, τα φωτιστικά που προορίζονται να διατεθούν στην αγορά σε τελικούς χρήστες επίσης ελέγχονται για την παρουσία των λαμπτήρων στη συσκευασία τους. Το μοντέλο θεωρείται ότι πληροί τις απαιτήσεις εάν δεν υπάρχει κανένας λαμπτήρας ή εάν οι λαμπτήρες που υπάρχουν είναι των ενεργειακών τάξεων που απαιτούνται κατά το σημείο 2.3 του παραρτήματος III.
                  Επιπλέον των απαιτήσεων συμβατότητας, οι διατάξεις ρύθμισης της φωτεινής ροής υποβάλλονται σε δοκιμές με λαμπτήρες νήματος και τη διάταξη ρύθμισης της φωτεινής ροής στη θέση κατώτατης τιμής φωτεινής ροής. Το μοντέλο θεωρείται ότι πληροί τις απαιτήσεις εάν, όταν είναι εγκατεστημένο σύμφωνα με τις οδηγίες του κατασκευαστή, οι λαμπτήρες εκπέμπουν τουλάχιστον το 1 % της φωτεινής ροής τους με πλήρες φορτίο.
                  Εάν το μοντέλο δεν πληροί τα εφαρμοστέα κριτήρια συμμόρφωσης που αναφέρονται ανωτέρω, θεωρείται ότι δεν συμμορφώνεται. Οι αρχές του κράτους μέλους παρέχουν τα αποτελέσματα των δοκιμών και άλλες σχετικές πληροφορίες στις αρχές των άλλων κρατών μελών και στην Επιτροπή εντός ενός μηνός από την ημερομηνία που ελήφθη η απόφαση περί μη συμμόρφωσης του μοντέλου.».